
REFERAT

privind modificarea şi completarea Hotărârii Consiliului Local al Municipiului Timişoara nr. 11/27.01.2009 privind aprobarea proiectului "Reabilitarea, modernizarea, dezvoltarea şi echiparea ambulatoriului Spitalului Clinic de Boli Infecţioase şi Pneumoftiziologie "Dr. Victor Babeş", Timişoara" şi a cheltuielilor aferente acestuia, a Documentaţiei de avizare a lucrărilor de intervenţii şi Analizei cost-beneficiu în vederea realizării acestui obiectiv de investiţii
Programul Operaţional Regional 2007-2013, prin Axa prioritară 3, Domeniul major de intervenţie 3.1, sprijină implementarea strategiei naţionale în domeniul sănătăţii, pentru eficientizarea serviciilor de sănătate, prin reabilitarea şi dotarea infrastructurii spitaliceşti, precum şi prin reabilitarea şi echiparea ambulatoriilor.

Spitalul „Dr.Victor Babeş” Timişoara este un Spital Clinic de Boli Infecţioase şi Pneumoftiziologie, cu profil unic în Regiunea de Vest. Prin specificul activităţii sale, spitalul are adresabilitate regională, deservind populaţia judeţului Timiş şi a judeţelor limitrofe din vestul ţării. Ambulatoriul actual al spitalului este prea mic, dotat nesatisfăcător, iar fondurile alocate de Ministerul Sănătăţii Publice sunt insuficiente pentru amenajarea unor spaţii corespunzătoare, în care actul medical să se desfăşoare în condiţii de calitate.

Infrastructura ambulatoriului spitalului este veche, cabinetele medicale de specialitate sunt insalubre şi fără dotări minime, circuitele funcţionale sunt necorespunzătoare, iar serviciile medicale paraclinice şi de laborator sunt insuficiente şi slabe calitativ, prin lipsa echipamentelor medicale adecvate. Din cauza spaţiilor neadecvate şi lipsei echipamentelor medicale performante, există dificultăţi în stabilirea unui diagnostic rapid şi corect.

În acest context, a devenit oportună accesarea de fonduri structurale nerambursabile şi participarea în cadrul Programului Operaţional Regional (POR) 2007-2013, Axa prioritară 3 - „Îmbunătăţirea infrastructurii sociale”, Domeniul major de intervenţie 3.1. - „Reabilitarea/modernizarea/echiparea infrastructurii serviciilor de sănătate” cu proiectul “Reabilitarea, modernizarea, dezvoltarea şi echiparea ambulatoriului Spitalului Clinic de Boli Infecţioase şi Pneumoftiziologie „Dr. Victor Babeş”, Timişoara”. 

Prin Hotărârea Consiliului Local al Municipiului Timişoara nr. 11/27.01.2009 s-a aprobat proiectul "Reabilitarea, modernizarea, dezvoltarea şi echiparea ambulatoriului Spitalului Clinic de Boli Infecţioase şi Pneumoftiziologie "Dr. Victor Babeş", Timişoara" şi  cheltuielile aferente acestuia, Documentaţia de avizare a lucrărilor de intervenţii şi Analiza cost-beneficiu în vederea realizării acestui obiectiv de investiţii, modificată ulterior prin HCL nr. 23/26.01.2010 şi prin HCL nr. 305/29.07.2010. 
În Hotărârea Consiliului Local al Municipiului Timişoara nr. 11/27.01.2009, astfel cum a fost modificată prin Hotărârile nr. 23/26.01.2010 şi 305/29.07.2010 ale Consiliului Local al Municipiului Timişoara, nu a fost alocată în mod explicit în bugetul local valoarea T.V.A. aferentă proiectului, condiţie pentru recuperarea acesteia, conform legislaţiei în vigoare. 
De asemenea, nu a fost  evidenţiată suma avansului pentru implementarea optimă a proiectului, estimată a acoperi primele 6 luni de implementare, având în vedere condiţiile rambursării în cazul proiectelor finanţate din fonduri structurale. 
Drept urmare, propunem aprobarea unei noi hotărâri de consiliu local care să cuprindă aceste completări. Pentru o mai bună înţelegere a modului în care sunt defalcate cheltuielile în proiect, conform bugetului acestuia, care este parte din cererea de finanţare, propunem modificarea şi completarea hotărârii nr. 11/27.01.2009, astfel cum a fost modificată prin Hotărârile nr. 23/26.01.2010 şi 305/29.07.2010 ale Consiliului Local al Municipiului Timişoara astfel: modificarea articolului 31, precum şi introducerea unui nou articol, respectiv articolul 32. Menţionăm faptul că valoarea totală a proiectului rămâne aceeaşi, astfel cum a fost aprobată prin Hotărârea Consiliului Local al Municipiului Timişoara nr. 305/29.07.2010,  care a modificat HCL nr. 11/27.01.2009.
Având în vedere cele menţionate mai sus, 





     Propunem următoarele:

1. modificarea articolului 31 din Hotărârea Consiliului Local al Municipiului Timişoara nr. 11/27.01.2009, astfel cum a fost modificată prin Hotărârile nr. 23/26.01.2010 şi 305/29.07.2010, ale Consiliului Local al Municipiului Timişoara, articol care va avea următorul conţinut:
„Art. 31. Se aprobă contribuţia proprie a Municipiului Timişoara la cofinanţarea proiectului din bugetul local cu suma de 95.348,73 lei,  alcătuită din:

a) contribuţia Municipiului Timişoara la cheltuieli eligibile reprezentând minim 2% din valoarea eligibilă a proiectului, în sumă de 60.805,33 lei;
b) contribuţia Municipiului Timişoara reprezentând cheltuielile neeligibile aferente  proiectului, în sumă de 34.543,40 lei.
2. introducerea unui nou articol, după articolul 31, care va avea următorul conţinut: 
“Art. 32. (1) Se aprobă alocarea din bugetul local a sumei de 2.204.966,38 lei, alcătuită din:

a) T.V.A. aferent proiectului în sumă de 715.235,77 lei;

b) avansul necesar implementării optime a proiectului în sumă de 1.489.730,61 lei.

(2) T.V.A. aferentă cheltuielilor eligibile, precum şi avansul necesar implementării optime a proiectului vor fi rambursate de Autoritatea de Management pentru Programul Operaţional Regional 2007-2013, conform prevederilor legislaţiei în vigoare, în condiţiile rambursării/decontărilor ulterioare”.
3. Celelalte prevederi din Hotărârea Consiliului Local al Municipiului Timişoara nr.11/27.01.2009, astfel cum a fost modificată prin Hotărârile nr. 23/26.01.2010 şi 305/29.07.2010, ale Consiliului Local al Municipiului Timişoara, rămân nemodificate.

